På trods af ihærdige forsøg på at fiske nogle bare lidt interessante svar ud af den måske kommende statsminister stod hun ved sin første bemærkning og blev ikke mere konkret omkring status i forhandlingerne og målet med dagens etape.

Læs også : Se støttepartiernes krav: Mette Frederiksen skal danne regering med krævende partier

- Vi kommer til at snakke om det hele, på den måde, at man jo ikke kan tale om det hele, men nu går vi væk fra temadiskussionerne og så - ja, for at sige det direkte - går vi til nogle af de svære spørgsmål, som hun forklarede det.

Korrespondent: Stemningen virker til at være god

Selvom Mette Frederiksen ikke løftede sløret for ret meget forud for forhandlingerne, er der ingen tvivl om, at forhandlingerne går ind i en mere afgørende fase nu.

Det forklarer DR's politiske korrespondent Christine Cordsen.

Hvor Mette Frederiksen brugte den første runde af forhandlinger - som blev afsluttet i onsdags - til at lytte og til at skabe et godt og tillidsfuldt forhandlingsklima, indleder weekendens forhandlinger den mere afgørende fase.

- Nu går forhandlingerne ind i en meget mere intensiv fase, hvor man skal begynde at skrive ting ned. Så det er ret afgørende, siger Christine Cordsen.

At der ikke er blevet lækket noget fra forhandlingerne, og at partilederne ikke har givet det største indblik, viser, at Mette Frederiksen har formået at skabe et godt forhandlingsklima de fire partier imellem, vurderer Christine Cordsen.

- Stemningen virker til at være god. Der er alle de signaler, man plejer at kunne aflæse i retning af, at de nærmer sig hinanden, og at de regner med, at det skal lykkes. Så det tyder på, at Mette Frederiksen inden for nogle uger kan gå til dronningen og danne en socialdemokratisk regering, forklarer hun.